དེ་ཡང་ནང་པའི་བསྟན་པ་ནི་བྱང་ཆུབ་ཀྱི་སེམས་དང་སྦྲགས་ནས་བྱམས་སྙིང་རྗེ་སྒོམ་པ་དང་།སྤྱོད་པ་གཞན་ལ་འཚེ་བ་སྤོང་པ་ཞིག་ཡིན་ལ།གནས་ལུགས་འདིར་ཡང་ལས་རྒྱུ་འབྲས་ཀྱི་གཞུང་ལུགས་བརྟན་པོ་ཞིག་གི་རྒྱབ་རྟེན་ཡོད་པ་རེད།སེམས་ཅན་ཐམས་ཅད་མ་རུ་གྱུར་ཅིང་དེ་སྒོམ་ནས་སྲོག་ལྡན་འགྲོ་བ་ཀུན་ལ་འཚེ་བ་མི་བྱེད་ཅིང་།མར་གྱུར་གྱི་འདུ་ཤེས་ལ་བརྟེན་ནས་སེམས་ཅན་གཞན་དག་ལ་དྲིན་གཟོ་བའི་སྦྱོར་བ་རྩོམ་པ་ནི་ནང་པ་སངས་རྒྱས་ཀྱི་ལྟ་བ་ཁྱད་པར་བ་ཞིག་རེད།ནང་པའི་མཁས་གྲུབ་མང་པོ་ཞིག་གིས་འདིའི་སྐོར་ལ་རྒྱུ་འབྲས་རྣམ་གཞག་ལྡན་པའི་ངང་སོ་སོའི་མཛད་པའི་བསྟན་བཅོས་ཁག་ཏུ་གསལ་བརྗོད་གནང་ཡོད།དེར་མ་ཟད།དེང་སྐབས་རྒྱུ་འབྱོར་བའི་ཁེ་ཕན་གཙིགས་སུ་འཛིན་པའི་དུས་རབས་ཀྱི་གནས་འབབ་འོག་ནང་པའི་དྲིན་གཟོ་བའི་བསམ་སྦྱོར་ནི་མི་རྣམས་ཀྱི་ཀུན་སྤྱོད་ཇེ་ལེགས་སུ་གཏོང་བའི་ཐབས་ལམ་ཡང་དག་པ་ཞིག་ཀྱང་རེད།གཤམ་ནས་འདིའི་སྐོར་ལ་དོན་ཚན་བཞི་ཡིས་གསལ་བཤད་བྱ་རྒྱུ་ཡིན།